**335/2**

**LUGANDA**

**OLUPAPULA**

**OLWOKUBIRI**

**August, 2019**

**2½ hrs**

UNNASE

***🕮***

***🖎***

**Community**

UNNASE MOCK EXAMINATION

***Uganda Certificate of Education***

**LUGANDA**

**Olupapula Olwokubiri (2)**

(Okusoma bwino, eby’obuwangwa ne litulica)

**Essaawa bbiri n’ekitundu (2Hours 30Minutes)**

**EBIGOBERERWA:**

* *Olupapula lulimu ebitundu bisatu* ***A, B*** *ne* ***C***
* *Ddamu ebibuuzo* ***bitaano [5]*** *awamu.*
* *Ddamu ebibuuzo byonna mu kitundu* ***A*** *ne* ***B****.*
* *Mu kitundu* ***C****, ddamu ebibuuzo* ***bisatu [3]*** *byokka.*

**EKITUNDU A**

**1. Soma ekitundu kino n’oluvannyuma oddemu ebibuuzo ku nkomerero yaakyo.** *(Obubonero 25)*

Mmaze ebbanga nga ntegeeza Bannayuganda nti, Oluganda lwe lulimi olusinga okutegeerwa mu nsi yaffe. Ekyennaku bannabyabufuzi tebaagalira ddala kukkiriza kituufu yadde nga bangi bw’oyogera nabo kinnoomu ekituufu bakimanyi.

Munnabyabufuzi omu yekka atali muganda eyali akkirizza nti Oluganda lwe lulimi olusinga okutegeerwa Bannayuganda abasinga obungi , ye Amin Dada. Amin bwe yali afuga ng’Oluganda aluyita lulimi lwa ggwanga era ye lwe yayogeranga,ne balumukyusiza mu Lungereza.

Amin Oluswayiri yali alumanyi bulungi kuba era yali mujaasi mukulu mu ddaala, kyokka yali akimanyi nti Oluswayiri si lulimi lwa Uganda lwali lugwira ng’Olungereza.

Okumanya Amin yali mumativu nti Oluganda lwe lulimi lwe ggwanga bwe yatuuka mu lukiiko lwe olufuzi yaleeta ekiteeso lutongozebwe wonna. Ekiteeso kyagwa butaka kubanga olukiiko lwali lujjudde abajaasi abaalina obuggya n’enge.

Mu 1967, ekibiina ekimu okuva mu America kyajja mu Uganda okunoonyereza ku nnimi ezoogerwa n’ezo ezaali zisomesebwa mu masomero. Abantu abo baatambula Uganda yonna nga nange kwendi,kyokka ku nnimi essatu , Oluganda,Olungereza n’Oluswayiri, baazuula nti Oluganda lwe basinga okwogera.

Okunoonya obululu okwa abaagala obwa pulezidenti okutinta ennaku zino,kwe kwaggyeeyo amazima. Abana abatali Baganda abali mu lwokaano, baalaze nti bategeera Oluganda . Era yonna gye bagenda okuva mu Buganda ,e bugwanjuba n’ebuvanjuba bakozesa Luganda kyokka weewuunye tewali akyusiza bantu be boogereramu ekitegeeza nti Olulimi balutegeera.

Buli okubala abantu okubaawo mu Uganda kulaga nti abantu mu Buganda be basinga obungi ne kuddako e bugwanjuba olwo ne buvanjuba n’addako. Bw’ogatta abantu abo bonna ab’omu Buganda,obugwanjuba n’obuvanjuba bawerera ddala abantu 85 ku buli 100 eky’abantu abali mu Uganda ate bonna bategeera Oluganda.

Ate 15 ku buli 100 abasigaddewo be batamanyi Luganda. Bano basangibwa mu bukiikakkono ne Karamoja.Naye nno olwokuba Buganda ye ttaala ya Uganda, abantu bangi mu bitundu ebirala beegomba nnyo okujja wano.Abamu baagala kukuba kyeyo ate abalala kufuna ku magezi.

Abantu abo bwe bajja wano bawalirizibwa okuyiga oluganda kubanga lwangu okuyiga.Kampeyini zetulimu ze ziraze nti osanga abaayisa Oluswayiri okubeera olulimi lw’eggwanga baawubwa.

***(Kisimbuddwa mu Bukedde wa Kazooba nga 6 Mukulukusansanja 2006 kyawandiikibwa Professor Livingstone Walusimbi).***

**Ebibibuuzo:**

1. Nsonga ki ezisaaniza oluganda okuba olulimi lwe ggwanga? *(Obubonero 10)*
2. Amin ayawukanye atya kubakulembeze abalala ku nsonga z’olulimi oluganda? *(Obubonero 6)*
3. Nokolayo ebikakasa ng’oluganda lwe lusinga okwogerwa mu Uganda. *(Obubonero 4)*
4. Ekitundu kyosomye kiwe omutwe ogukisaanidde. *(Obubonero 2)*

**Ku bibuuzo e, f, g jjuzaamu ebituufu mu mabanga agalekeddwa.** *(Obubonero 3)*

1. Amini……………………. Y’ali alumanyi bulungi kuba yali mujaasi mukulu mu ddaala.
2. ……………kyagwa butaka kubanga olukiiko lwalimu abajaasi abaalina obuggya n’enge.
3. Abantu abajja mu Buganda abamu……………………abalala kufuna magezi.

**EKITUNDU B**

**Kola 2(a) ne (2b)**

2. (a) Maliriza engero zino nga bwe zoogerebwa. *(Obubonero 10)*

(i) Agali awamu, ………………………………….

(ii) Abangi bwe bakwebaza, ………….…..……

(iii) Ebibuuka bitalagaanye, ……………………

(iv) Atamukutte y’agamba nti, …………….….

(v) Abantu balamu bitooke bisalire, ……..…

(vi) …………………………..…., edibya mutere.

(vii) ………………..…., giwaatula ne giggumiza.

(viii) …………………..………., teggwa meebaza.

(ix) …………………..….., bw’etebba n’eyigga.

(x) ………………………….., amanya ensonga.

2. (b) Nyonnyola amakulu g’engero zino agoomunda. *(Obubonero 5)*

1. Ekkonkomi ebbi ye nannyini kigagi.
2. Abataka abaagalana be balima akambugu.
3. Abikka ebibiri tabojja.
4. Akwata empola atuuka wala, nawolovu atuuka ku kibuga.
5. Akajja obunaku keemanya, ejjanzi terigenda na nzige.

**EKITUNDU C**

*Ddamu ebibuuzo bisatu (3) mu kitundu kino ng’ekimu kya kitontome.*

**TOKIIYA ŊŊONGE NTO: ROBERT .G. MUKASA**

*Kola* ***3 (a)*** *Oba* ***3(b)***

3. (a) “Musomesa, nga nvumye Tokiiya, nga mukubye………ka muddize kitaawe nga sinnamussa miggo…………………..….”

1. Ani ayogera ebigambo ebyo? *(Akabonero 1)*
2. Nyonnyola embeera etuusa omwogezi okwogera ebigambo ebyo. *(Obubonero 5)*
3. Nyonnyola ebintu ebiyinza okuleetera ayogerwako okussibwa emiggo mu lugero. *(Obubonero 14)*

**Oba**

(b) Nyonnyola ebintu eby’enjawulo omuwandiisi bye yayiiya ng’agenderera kumalako abasomi be ekiwubaalo. *(Obubonero 20)*

**PAWULO KIRIMUTTU: C. KALINDA**

*Kola* ***4(a)*** *oba* ***4(b).***

4. (a) “………yamala akaseera ng’amugeza amaaso…….Ate omu n’ayita munne nti, “Ssaalongo wange….”

1. Menya abantu abali mu mboozi eyo. *(Obubonero 2)*
2. Nyonnyola ebyali byakagwawo ebitutuusa ku mboozi eyo. *(Obubonero 6)*
3. Abantu abali mu mboozi eyo bawa kyakulabirako ki eri abavubuka baleero? *(Obubonero 12)*

**Oba**

(b) Weesigame ku lugero Pawulo Kirimuttu olage ebintu eby’enjawulo omuntu bye yandikoze okusobola okuba obulungi mu nsi.

*(Obubonero 20)*

**W. KIYINGI: GWOSUSSA EMMWANYI**

Kola **5(a)** oba **5(b).**

5. (a) Engeri Kiyingi gy’azimbyemu abakyala ettattana ekitiibwa kyabwe mu maka. Kubaganya ebirowoozo. *(Obubonero 20)*

**Oba**

5. (b) Nyonnyola ebintu eby’enjawulo omuwandiisi by’akozesezza ebifuula omuzannyo guno okuba omuzannyo. *(Obubonero 20)*

**JJANGU TUTONTOME: PHOEBE MUKASA**

*Kola* ***6(a)*** *oba* ***6(b)***

6. (a) Soma ekitontome kino oluvannyuma oddemu ebibuuzo ku nkomerero yaakyo

**WASSAANYI**

Wassaanyi, wassaanyi,

Naawe otiisa nnyo,

Naawe ottiisa bubi,

Nga weetigoonyola,

Nga weesisiwaza,

Naye era osukkiriza!

Wassaanyi, wassaanyi,

Amagimbi gakuli bubi,

Naawe ogagiginaza,

Nga weefukulafukula,

Nga weekunnumbya,

Naye era osukkiriza!

Wassaanyi, wassaanyi,

Fffe nga tukutya nnyo,

Ng’otwesisiwaza,

Bw’otuuka ku mubiri,

Olwo n’osooba nnyo,

Naye era oli mukambwe!

Wassaanyi, wassaanyi,

Naye obabula nnyo,

Era ossiwa nnyo,

Oyitaayita ku mubiri,

Ng’ogenda ogwokya nnyo,

Olinga kibugga,

Wassaanyi, wassaanyi,

Ogaleka mu mubiri,

Amagimbi amazibu,

Okubabuukirira,

Okusiiwa okuzibu,

Olinga kamyu oyo!

Wassaanyi wassaanyi,

Obutula omubiri,

Ogwonoona kuzaama,

Okugaggya mu mubiri,

Mpozzi oleeta vvu,

Ebizigo osira kiyobyo.

Wassaanyi, wassaanyi,

Entambula yo etiisa,

Ofaanana bubi,

Ne bwoba omutono ennyo,

Obeera mukambwe,

Olinga kamyu oyo.

Wassaanyi, wassaanyi,

Waliwo ekyonga ekyo,

Waliwo kalalume oyo,

Ebyo okukwokyako olaama bulaami,

Biringa omwennyango!

Wassaanyi, wassaanyi,

Waliwo ga ssekkesa,

Ga ttulikira nnyindo,

Endabika yokka,

Ekumalamu n’ebyenda,

Gatiisa okukamala!

Wassaanyi, wassaanyi,

Singa kyali kisoboka,

Nga naawe okikkiriza,

Wanditwekwesenga,

Ne tutakulabako,

Oleme okutukanga!

**Ebibuuzo**

1. Bikolwa ki ebyekokkolwa ku Wassaanyi? *(Obubonero 7)*
2. Omuwandiisi azimbye atya ekitontome kino? *(Obubonero 6)*
3. Bukodyo ki Mukasa bw’akozeezza okufuula ekitontome kino ekinyuvu? *(Obubonero 5)*
4. Makulu ki agali mu sentensi zino? *(Obubonero 2****)***

* Ebizigo osira kiyobyo
* Ebyo okukwokyako olaama bulaami.

**Oba**

6. (b) Nyonnyola engeri masagazi ne banne gye boolesezza obukugu mu kisaawe ky’okutontoma nga weeyambisa ebyokulabirako eby’enjawulo mu Balya n’enseekeezi. *(Obubonero 20)*

**BALYA N’ENSEEKEEZI- MASAGAZI NE BANNE**

*Kola* ***7(a)*** *oba* ***7(b)***

7. (a) Soma ekitontome kino n’oluvannyuma oddemu ebibuuzo ku nkomerero yaayo. *(Obubonero 20)*

**GENDERERA**

Ebintu biibino byekwate,

Mu bulamu obw’ensi eno,

Abantu balamu bayige era,

Okweyabiza genderera.

Tunuulira, sengejja,

Sibaasiba olulimi ggwe,

Omuntu wuuno ataamye bugo!

Obuntu mulamu kyetaago,

Mu buwanguzi bw’ensi eno.

Obulyazaamanyi bwetange,

Ye mpalana ku nsi kuno.

Okulumirwa kulungi kufa,

Kwe kusasulwa kw’olifuna,

Obuwalanye musango mubi,

Bwe butemu bw’olindirira.

Kusonyiwa ttendo nnyo,

Gye mikwano ku nsi eno.

Okulogaŋŋana ku nsi kuno.

Buba buzibe bwa maaso.

Okuddiza guba mwoyo,

Buli muntu alikiweerwa.

Obukyayi kyaki ekyo?

Olibulwa w’odda ensi!

Okusaasira tandikako,

Ge makungula g’ebibala.

Obunanfuusi obuggye wa?

Olibulwa obuggyo ggwe!

Okugabira kikolwa nnyo!

Kwe kugabana okujja eyo

Okwewulira lumbe lubi,

Abantu baakuno obeesudde!

Omuggaga beera naye,

N’omunaku w’ensi eno.

Obulyazaamaanyi bwetange,

Ye mpalana ku nsi kuno.

Obuyonjo sandimenye,

Naye bwe bulamu bwensi eno.

Owoolugambo ozze otya ggwe?

Tolina kifo okwaffe!

Okwebuuza si kipya nnyo,

Lw’oliwangula eby’ensi eno.

Obunyoomi bwaki nno?

Ng’abuzibya n’abuzzaawo!

Amazima kirungi kufa,

Lw’olikeera ng’owangudde!

Ogutima gw’abooleddwa,

Gulikulemya entuula!

Okusirika kyava dda,

Obuwanguzi ge magoba.

Obugeyi, oli mwana muto?

Bulikubooza, mu nsi muno.

Emikwano kenga nnyo,

Olikyejjusa ng’otuuse!

Obulimba seegomba,

Birirabika olundi!

Wuliriza bingi nnyo,

Nga tonayanukula ky’okkiriza.

Olulimi genderera,

Balukyusa abantu abo!

Emirembe gye tunonya,

N’obuwanguzi mu nsi muno.

Tolituuka mu ddembe ggwe,

Weekwate atugabira oyo,

Ag’omukadde ge gaago,

Awaddugala we walaba.

**Ebibuuzo:**

1. Nga weesigama ku sitanza omusanvu ezisooka, laga abawandiisi gye basengeseemu ebirowoozo byabwe. *(Obubonero 7)*
2. Okakasiza ku ki nga ekiwandiiko kino kitontome? *(Obubonero 7)*
3. Laga ebirowoozo by’abawandiisi mu sitanza esembayo.

*(Obubonero 3)*

1. Nokolayo amakulu agali mu sentensi zino. *(Obubonero 3)*

- Olibulwa obuggyo ggwe

- Tolina kifo okwaffe

- Buli kubooza mu nsi muno.

**Oba**

7. (b) Nyonnyola eby’obuwangwa bw’Abaganda eby’enjawulo omuwandiisi by’akonyeeko mu kitabo kye. *(Obubonero 20)*

**\*\*\*\* BIKOMYE WANO \*\*\*\***